《循黑山而东望贺兰诸山》
清代·田均晋

矗矗贺兰山，黑山山之尾。山石殊碅磳，山形何俶诡。

联络受降城，襟带黄河水。月竁大蒙人，乳酪此趋止。

闻昔胜国时，河套逞奸宄。非无济时才，长城实自毁。

于今百年间，职贡盛筐篚。所怪岩壑阴，积雪夏常皠。

朔风卷地来，尘沙障天起。岂惟昧朝昏，两目苦先眯。

人生行路难，沾襟方陟屺。

作者简介：田均晋，字康侯，玉屏人。乾隆庚寅举人，官中卫知县。有《鱼乐轩集》。